सीएम अरविंद केजरीवाल का ऐलान, दिल्ली की इन सड़कों को किया जाएगा रिडिजाइन, कम होगा ट्रैफिक जाम  
नौ सड़कों के रिडिजाइन के लिए शुरू किया पायलट प्रोजेक्ट
8-10 करोड़ प्रति किलो मीटर के हिसाब से कुल 400 करोड़ की आएगी लागत 
 उन्होंने कहा कि नौ सड़कों में से एक का वर्क ऑर्डर हो गया है
राष्ट्रीय राजधानी की सड़कों के रिडिजाइन को लेकर मुख्यमंत्री अरविंद केजरीवाल ने मंगलवार को एक प्रेस कॉन्फ्रेंस में कहा है कि दिल्ली की सड़कों को रिडिजाइन करके उन्हें इंटरनेशनल लेवल का बनाया जाएगा. इसके लिए एक पायलट प्रोजेक्ट शुरू किया गया है. इस प्रोजेक्ट के तहत राजधानी की नौ सड़कों का चुनाव किया गया है, जिनकी कुल लंबाई 45 किलोमीटर है. सीएम केजरीवाल ने कहा कि रिडिजाइन होने के बाद इन सड़कों से न केवल ट्रैफिक कम होगा, साथ ही ये अब से कहीं ज्यादा खूबसूरत भी दिखेंगी. इससे एक्सीडेंट में भी कमी आएगी. इस पूरे प्रोजेक्ट में 8-10 करोड़ रुपए प्रति किलो मीटर के हिसाब से कुल 400 करोड़ की लागत आएगी.
सीएम अरविंद केजरीवाल ने सड़कों के रिडिजाइन के बाद होने वाले बदलावों के बारे में बताते हुए कहा कि इन सड़कों से बोटलनेक हटाए जाएंगे. इसके साथ ही इन सड़कों की स्पेस क्षमता को भी बढ़ाया जाएगा और उनका बेहतर इस्तेमाल किया जाएगा. उन्होंने कहा कि नौ सड़कों में से एक का वर्क ऑर्डर हो गया है. दो का मंगलवार को हो जाएगा और बाकी सड़कों का नवंबर महीने में हो जाएगा. अगले साल तक इन सड़कों का कार्य पूरा कर लिया जाएगा. सीएम ने कहा, 'इसके बाद ये सड़के ऐसी हो जाएंगी जैसी आप यूरोपियन देशों में देखते हैं.'
उन्होंने कहा कि इन सड़कों के फुटपाथ पर भी पेड़ होंगे. इसके साथ ही इन पर नॉन मोटोराइज्ड वाहनों के लिए भी जगह बनेगी. इनके फुटपाथों को चौड़ा किया जाएगा. ऑटो और ई-रिक्शा के लिए इनमें अलग जगह बनाई जाएगी. साथ ही ड्रेन और नालों को भी रिडिजाइन किया जाएगा. नालों के अंदर रेन वाटर हार्वेस्टिंग सिस्टम लगाया जाएगा, ताकि नालों में आने वाले बारिश के पानी को ग्राउंड वाटर में संजो सकें. इसके अलावा सड़कों के किनारे पर खूबसूरत बेंच, डस्ट बिन लगाए जाएंगे. साथ ही लैंड स्केपिंग भी की जाएगी. इन सड़कों पर कोई भी ओपन एरिया नहीं बचेगा.
पायलट प्रोजेक्ट के तहत इन नौ सड़कों को किया जाएगा रिडिजाइन-
1.विकास मार्ग- लक्ष्मी नगर चुंगी से कड़कड़ी मोड़,
2. वज़ीरपुर डिपो क्रासिंग से रिठाला मेट्रो स्टेशन
3.ब्रिटानिया चौक से आउटर रिंग रोड से वेस्ट एन्क्लेव पीतमपुरा
4.शिवदापुरी मार्ग और पटेल रोड- मोतीनगर टी पॉइंट से पूसा रोड गोलचक्कर
5.नरवाना रोड -मदर डेरी से पांच महल
6 रिंग रोड- मायापुरी से मोटी बाग़ जंक्शन
7.रिंग रोड- एम्स से आश्रम
8.अम्बेडकर नगर से डिफेंस कॉलोनी फ्लाईओवर
9.आउटर रिंग रोड- निगम बोध घाट से मैगज़ीन रोड क्रासिंग